SET รีบาวด์ 14 จุดตามตปท. แนะจับตาศาลรธน.ตัดสินคดีนายกฯ
SET รีบาวด์ 14 จุดตามตปท. แนะจับตาศาลรธน.ตัดสินคดีนายกฯ
1 ธ.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,422.09 จุด บวก 13.78 จุด หรือ 0.16% สูงสุดที่ 1,423.02 จุด ต่ำสุดที่ 1,418.01 จุด มูลค่าการซื้อขาย 3.42 พันล้านบาท
ด้านบล.ฟินันเซีย ไซรัส คาดแนวโน้มตลาดวันนี้แกว่งตัว Sideway ในกรอบ 1,400-1,420 จุด โดยระยะสั้นมีโอกาสเกิด Technical Rebound ตามตลาดหุ้นภูมิภาค โดยได้แรงหนุนจากตัวเลข Markit Manufacturing PMI เดือน พ.ย. เช้านี้ของหลายประเทศในเอเชียที่ออกมาขยายดีกว่าคาด อย่างไรก็ตามยังมีปัจจัยสำคัญที่ต้องติดตามทั้งการประชุม OPEC+ ที่ยังไม่แน่นอนว่าจะสามารถตกลงเลื่อนระยะเวลาเพิ่มกำลังการผลิตราว 2 ล้านบาร์เรลออกไปจากเดิมที่จะเริ่มเดือน ม.ค. 2021 หรือไม่
ขณะที่ บล.เคทีบี (ประเทศไทย) ประเมินดัชนีวันนี้ คาดนักลงทุนเลือกขายทำกำไรในช่วงที่มีข่าวลบ และต้องรอดูผลการพิจารณา เรื่องบ้านพักทหารของศาลฯในวันพรุ่งนี้ (2) ด้วย ซึ่งมีผลต่อสถานภาพของนายกรัฐมนตรี กลยุทธ์หลักๆ คือ ตัดขายทำกำไรออกไปบ้าง และถอยมารอให้ปัจจัยลบคลายตัวลง พอร์ตหุ้นวันนี้ เราถือหุ้นเดิมไว้ทั้งหมด หุ้นในพอร์ตจะประกอบด้วย IP*(10%), WHA (15%), SCGP* (20%), PTTEP (10%), RATCH (20%), BBL (20%)
ส่วน บล.คิงส์ฟอร์ด ระบุว่า วานนี้ดัชนี SET หลุด 1,420 จุด ส่งผลให้ดัชนีกลับมากรอบ Sideway โดยแนวรับ 1,390, 1,400 จุด แนวต้าน 1,420, 1,430 จุด อยู่ระหว่างรอศาล รธน.ตัดสินคดีนายกฯ ในวันพรุ่งนี้ และรอประเมิน ม.คุมค่าเงินบาทของ ธปท.